Anneli Jäätteenmäki
Anneli Jäätteenmäki er en finsk politiker, statsminister 2003 og rigsdagsmedlem 1987-2007. Hun efterfulgte Esko Aho som formand for Centerpartiet i 2002 og førte partiet til sejr i valget 2003, hvorefter hun som Finlands første kvindelige statsminister dannede regering med socialdemokraterne og Svenska folkpartiet. Under valgkampen havde hun på grundlag af oplysninger, som hun på tvivlsom vis var kommet i besiddelse af, kritiseret den socialdemokratiske statsminister, Paavo Lipponen, for angiveligt under samtaler med USA's præsident at have lovet støtte til genopbygning af Irak efter en eventuel krig. I takt med at sagen blev trevlet op, ændrede Jäätteenmäki forklaringer så mange gange, at hun også mistede sit eget partis tillid og måtte afgive statsministerposten til Centerpartiets næstformand, Matti Vanhanen. En efterfølgende retssag frikendte hende for at have handlet strafbart, og i 2004 indvalgtes hun i EU-Parlamentet med stort personligt stemmetal (149.646 stemmer) og genvalgtes i 2009 med næstflest stemmer (80.156 stemmer). I EU-Parlamentet hører Jäätteenmäki og de øvrige centerpartister med i den politiske gruppe ALDE (Alliancen af Liberale og Demokrater for Europa).